Da klokken nærmede sig 1 i nat, ringede en 41-årig kvinde efter en taxa for at komme hjem fra byen. På vejen måtte chaufføren dog holde ind for at få orden på sagerne, da det blev klart, at den berusede kvinde havde givet en forkert adresse. At han valgte at holde ind, faldt ikke i god jord hos den 41-årige, der gik amok i taxaen og ødelagde taxameteret. Det oplyser vagtchef ved Nordjyllands Politi, Torben Larsen. Taxachaufføren ringede efter politiet, som kort tid efter ankom til Hobrovej, hvor de var. Kvinden var også voldsom overfor patruljen, og hun ramte den ene af betjentene i ansigtet med sin hånd. Kvinden er blevet efterfølgende blevet sigtet for både hærværk og vold mod tjenestemand. Og hun var ikke den eneste. Nordjyllands Politi oplyser, at der natten igennem har været flere anholdelser af berusede mennesker, der har overtrådt ordensbekendtgørelsen. - Ja, vi kan da godt mærke at det er sæson for julefrokoster, men vi er glade for, at der ikke har været noget vold, siger Torben Larsen.

Referat:
Det er højsæson for julefrokoster og berusede mennesker - det mærker de hos Nordjyllands Politi.